A BIZOTTSÁG 883/79/EGK RENDELETE

(1979. május 3.)

az intervenciós hivatalok által raktáron tartott olívaolaj értékesítésére vonatkozó részletes szabályokról szóló 2960/77/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 590/79/EGK rendelettel1 módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre2 és különösen annak 12. cikke (4) bekezdésére,

mivel a 2960/77/EGK bizottsági rendelet3 6. cikke úgy rendelkezik, hogy a lehetséges vevők az intervenciós hivatalok által értékesítésre kínált olajokból mintát kaphatnak;

mivel annak biztosítása érdekében, hogy az az olaj, amelyre az ajánlatot tették, azonos legyen az odaítélt olajjal, lehetőséget kell biztosítani egy további mintavételre, még mielőtt az odaítélt tételt ólomzár alá helyezik;

mivel az eladott olaj kitárolásának elősegítése érdekében a kitárolásra biztosított időt úgy kell megváltoztatni, hogy azt az odaítélt tétel méretéhez igazítják;

mivel az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

A 2960/77/EGK rendelet a következőképpen módosul:

1. Az 5. cikk (3) bekezdése helyébe a következő rendelkezés lép:

"(3) Az 1979. január 1. és december 31. közötti időszak alatt a minimálár adó nélkül értendő és 100 kg, a raktártelepen átvett olívaolajra vonatkozik, amelyet vagy a vevő által biztosított járműre rakott hordókba, vagy a vevő saját tartálykocsijába töltenek."

2. A 6. cikk második bekezdése helyébe a következő rendelkezés lép:

"Ezt a mintát két felcímkézett palackba helyezik, amelyeket a raktáros és a lehetséges vevő, vagy annak kellően felhatalmazott képviselője jelenlétében zárnak le. Az egyik palackot a lehetséges vásárló kapja, a másikat pedig a raktározó."

3. A 10. cikk helyébe a következő rendelkezés lép:

"10. cikk

Az intervenciós hivatal átvételi elismervény ellenében kézbesített ajánlott levélben haladéktalanul tájékoztat minden pályázót a pályázaton való részvételének eredményéről."

4. A 11. cikk (1) bekezdése a következő albekezdéssel egészül ki:

"A zár alá helyezés előtt a nyertes pályázó mintát vehet ebből az olajból. Ezt a mintát két felcímkézett palackba helyezik, amelyeket a raktáros és a nyertes pályázó, vagy annak kellően felhatalmazott képviselője jelenlétében zárnak le. Az egyik palackot a nyertes pályázó kapja, a másikat pedig a raktáros, hogy ellenőrizhető legyen, hogy a termék, amelyből a 6. cikkben foglaltak alapján mintát vettek valóban megfelel-e az odaítélt terméknek."

5. A 12. cikk helyébe a következő rendelkezés lép:

"12. cikk

(1) A vevőnek még az olaj elszállítása előtt ki kell fizetnie az intervenciós hivatal részére az eladási ár előzetes összegét, amelynek kiszámítása úgy történik, hogy a tételben jelzett mennyiséget be kell szorozni a tételre megajánlott árral.

(2) Ha az előzetes összeg a 13. cikk (1) bekezdésében meghatározott időn belül nem kerül kifizetésre, akkor az értékesítés automatikusan érvénytelenné válik. Ebben az esetben a 8. cikkben említett biztosíték elvész.

(3) Exportra történő értékesítés esetén a vevő az olaj elszállítása előtt biztosítékot nyújt arra, hogy az exportra az 1. cikk (2) bekezdésének megfelelően kerül majd sor."

6. A 13. cikk helyébe a következő rendelkezés lép:

"13. cikk

(1) A vevő a teljes elnyert tételt kitárolja. A kitárolás azonnal megkezdődhet, amint a 12. cikk (1) bekezdésében említett előzetes összeg kifizetése, illetve exportra történő értékesítés esetén a 12. cikk (3) bekezdésében említett biztosíték letétbe helyezése megtörtént. A kitárolás legkésőbb a 10. cikkben említett tájékoztatás kézhezvételét követő 40. napon megtörténik. Mindamellett, ha a vásárló 1000 tonnánál nagyobb mennyiséget nyert el, a kitárolást legkésőbb a fent említett tájékoztatás kézhezvételétől számított 60. napig kell teljesítenie.

(2) Az elszállítás időpontjában a tartályban található tényleges mennyiségtől függően a vásárló részére kiszolgáltatott olaj mennyisége eltérhet attól a mennyiségtől, amelyre ajánlatát benyújtotta."

7. A 14. cikk (1) bekezdésének helyébe a következő rendelkezés lép:

"14. cikk

(1) Miután az olajat kitárolták, az intervenciós hivatal az eladási ár végső összegéről számlát állít ki. A végső összeg kiszámítása úgy történik, hogy a ténylegesen kitárolt mennyiséget - miután a szűz olívaolaj esetében a víz és a szennyezőanyagok súlyának 0,2 % feletti, az olívamaradék-olajok esetében pedig annak 0,5 % feletti része levonásra került - a kérdéses tételért ajánlott árral be kell szorozni. A víz és a szennyezőanyagok súlya az elszállítás időpontjában reprezentatív mintavétellel végzett elemzéssel kerül meghatározásra."

8. A 21. cikk második bekezdését el kell hagyni.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1979. május 3-án.

a Bizottság részéről

Finn GUNDELACH

alelnök

1 HL L 78., 1979.3.30., 1. o.

2 HL L 172., 1966.9.30., 3025. o.

3 HL L 348., 1977.12.30., 46. o.